
PRAVILA PROGRAMA
„BizKlinci - Sajam preduzetničkih veština za decu “

Kompanija Havas Adriatic d.o.o. Beograd, Koče Kapetana 47, matični broj 21156078, uz podršku kompanije Beograd na vodi d.o.o., Beograd, Karađorđeva 48, matični broj 21033391 kao pokrovitelja, organizuje nagradni konkurs „BizKlinci: Sajam  preduzetničkih veština za decu“ (u daljem tekstu: “Program”) u skladu sa ovim Pravilima. 

Program obuhvata prijavljivanje i izbor timova koji će dobiti priliku da se predstave na završnom događaju, kao i sam završni događaj, edukativnu simulaciju (u daljem tekstu: manifestacija), na kojem timovi predstavljaju svoje ideje i proizvode. 

1. O Programu 

Program je namenjen deci sa navršenih 9 do navršenih 14 godina koja pohađaju osnovnu školu u Republici Srbiji. Cilj Programa je da kroz praktično iskustvo podstakne kreativnost, inovativnost, timski rad i razvoj preduzetničkih, komunikacionih i prezentacionih veština dece.
Učešće u Programu je besplatno.

2. Važni datumi

10. - 25. septembar 2026. godine – prijavljivanje timova;
28. septembar 2026. godine – obaveštavanje o izabranim timovima;
10. i 11. oktobar 2026. godine, od 10 do 14 sati oba dana – manifestacija na novom delu Sava Promenade u Beogradu, na prostoru od Galerije ka Beogradskom sajmu.

3. Ko može da učestvuje?

Deca u timovima od najmanje 2, a najviše 5 članova. 

Svi članovi tima moraju:
· imati 9 do 14 godina;
· imati saglasnost roditelja/zakonskog zastupnika za učešće;
· Sastav tima ne mora da bude isti tokom oba festivalska dana

Svaki tim mora imati jednog punoletnog predstavnika (roditelj, nastavnik, zakonski zastupnik ili drugo punoletno lice koje su roditelji ili zakonski zastupnici članova tima ovlastili pisanim putem). Punoletni predstavnik prijavljuje tim, dostavlja dokumentaciju i komunicira sa Organizatorom u ime tima. Jedno dete može biti član samo jednog tima.

4. Šta tim može da prijavi?

Tim može prijaviti originalnu rukotvorinu, umetnički proizvod ili drugi kreativni materijalni proizvod koji su članovi tima sami osmislili ili izradili. Proizvod mora biti bezbedan i primeren uzrastu učesnika i posetilaca. 

Nije dozvoljeno:
· sadržaj koji povređuje prava trećih lica;
· uvredljiv, diskriminatoran, opasan sadržaj;
· sadržaj protivan zakonu ili svrsi Programa;
· hrana ili piće.

Učesnici zadržavaju svoja autorska i druga prava na prijavljenim proizvodima i kreativnim radovima.


5. Kako se tim prijavljuje?

Punoletni predstavnik podnosi prijavu putem internet stranice bizklinci.rs.

Prijava sadrži:
· naziv tima, škole i grada;
· podatke o članovima tima;
· saglasnost roditelja/ zakonskog zastupnika za svakog člana tima;
· kratak opis ideje i proizvoda;
· video u kojem tim predstavlja svoje članove, ideju i proizvod;
· druge informacije koje Organizator opravdano zatraži radi sprovođenja Programa.

Punoletni predstavnik odgovara za tačnost dostavljenih podataka i potvrđuje da ima potrebna ovlašćenja za podnošenje prijave. Podnošenjem prijave punoletni predstavnik potvrđuje da je pročitao i prihvatio Pravila.

Prijave koje ne ispunjavaju uslove ovih Pravila Organizator neće uzeti u razmatranje.

6. Kako se biraju timovi za učešće?

Organizator i pokrovitelj Programa ceneći kreativnost, inovativnost, motivaciju tima, i kvalitet predstavljene ideje ili proizvoda biraju 30 timova koji će se predstaviti na završnom događaju u Beogradu.  

Izabrani timovi dobiće informacije o rasporedu, štandovima, bezbednosti i načinu predstavljanja proizvoda.

7. Završni događaj – Sava Promenada  

Štandovi - Svaki izabrani tim dobiće štand za predstavljanje svoje ideje i proizvoda, u skladu sa raspoloživim prostorom i tehničkim mogućnostima Sava Promenade.

Predstavljanje - Deca će imati priliku da objasne kako je ideja nastala, predstave proizvod i proces njegove izrade i razgovaraju sa posetiocima.

Podrška posetilaca, Tokeni - Posetioci manifestacije će moći da podrže timove dodeljivanjem posebnih Tokena, koje prethodno kupuju isključivo od Organizatora.

Tokeni predstavljaju nagradu za ideju, kreativnost, trud i predstavljanje tima. Tokeni nisu sredstvo plaćanja niti se na štandovima dešava trgovina. 

Posetilac može dodeliti Token timu bez preuzimanja proizvoda. Predaja proizvoda nije uslov za dodelu Tokena niti protivčinidba za njih.

Posetioci ne mogu neiskorišćene Tokene zameniti za novac kod Organizatora. 

Zamena dobijenih Tokena za poklon karticu - Po završetku manifestacije, punoletni predstavnik tima predaje dobijene Tokene Organizatoru i, prema broju prikupljenih Tokena, dobija poklon-karticu za kupovinu robe i usluga. 

Organizator ne garantuje broj posetilaca, broj Tokena koje će tim dobiti niti vrednost poklon-kartice koju će tim ostvariti.






8.  Izbor pobednika i nagrade

Svaki tim koji učestvuje na manifestaciji dobija poklon-karticu za kupovinu u tržnom centru Galerija u Beogradu u vrednosti od 10.000,00 dinara, kao nagradu za zalaganje i angažovanje na manifestaciji. 

Takođe, poslednjeg dana manifestacije stručni žiri koji određuje Beograd na vodi će izabrati tri tima na osnovu:
· inovativnosti;
· kreativnosti;
· motivacije i timskog rada; i
· kvaliteta predstavljanja ideje i proizvoda.

Broj dobijenih Tokena ne utiče na izbor pobednika. 

Svaki od tri prvoplasirana tima po izboru žirija osvaja poklon-karticu u vrednosti od 100.000,00 dinara za kupovinu u tržnom centru Galerija u Beogradu. 

Ukupna vrednost nagradnog fonda iznosi 600.000,00 dinara. 

Nagrade se dodeljuju timu kao celini i predaju se punoletnom predstavniku tima ili drugom ovlašćenom punoletnom licu. Članovi tima i njihov punoletni predstavnik sporazumno odlučuju o načinu korišćenja nagrade. Preporuka Organizatora je da vaučer bude iskorišćen za kupovinu robe edukativnog karaktera koju mogu da koriste svi učenici škole iz koje dolazi nagrađeni tim.

Nagrada se ne može zameniti za novac.

Ako nagrađeni tim ne preuzme nagradu na ceremoniji dodele, Organizator može nagradu dodeliti sledećem najbolje rangiranom timu.

Organizator snosi troškove pripadajućeg poreza u skladu sa važećim poreskim propisima. 

9. . Snimanje i zaštita podataka o ličnosti

Manifestacija će biti fotografisana i snimana od strane Organizatora i pokrovitelja Programa. Fotografije i video-snimci dece mogu se javno objaviti i koristiti samo na osnovu odgovarajuće saglasnosti roditelja ili zakonskog zastupnika koja se daje posebno.

Detaljne informacije o obradi podataka dostupne su u posebnom Obaveštenju o obradi podataka o ličnosti na internet stranici bizklinci.rs. 

10.  Bezbednost učesnika

Maloletni učesnici moraju tokom manifestacije biti pod nadzorom roditelja, nastavnika, zakonskog zastupnika ili drugog ovlašćenog punoletnog pratioca.

Roditelji ili zakonski zastupnici odgovorni su za dolazak dece, njihov boravak na manifestaciji i odlazak sa manifestacije.

Učesnici su dužni da poštuju bezbednosna pravila, raspored, pravila korišćenja štanda i uputstva Organizatora. 

Organizator može zabraniti unošenje, izlaganje ili korišćenje predmeta i materijala koji mogu ugroziti bezbednost učesnika ili posetilaca.

Troškove dolaska i povratka, hrane, pića i eventualnog smeštaja snose roditelji ili zakonski zastupnici učesnika.



11.  Isključenje i izmene 

Organizator prema svom nahođenju može isključiti tim sa završnog događaja ako:
· tim ne ispunjava uslove Programa (na primer nije prisutan punoletni predstavnik);
· proizvod ili drugi sadržaj koji se predstavlja povređuje prava trećih lica;
· se vrši politička, komercijalna ili druga zloupotreba Programa
· se krše ova Pravila ili uputstva Organizatora.

Organizator može promeniti termin, mesto ili pojedine organizacione elemente zbog više sile, bezbednosnih razloga, odluke nadležnog organa, vremenskih prilika ili drugih opravdanih okolnosti o čemu će blagovremeno obavestiti učesnike putem internet stranice bizklinci.rs ili kontakt podataka navedenih u prijavi.

12.  Završne odredbe

Na Program i ova Pravila primenjuju se propisi Republike Srbije.

Beograd, septembar 2026

Havas Adriatic d.o.o. Beograd
Organizator Konkursa

